Taevane kindlus jaapani keelne poster
**„Taevane kindlus"** (jaapani keeles *天空の城ラピュタ* „Tenkū no Shiro Rapyuta"; inglise keeles „Castle in the Sky" või „Laputa: Castle in the Sky") on 1986. aastal linastunud Jaapani animafilm (anime). Filmi režissöör ja stsenarist on Hayao Miyazaki. „Taevane kindlus" on inspireeritud raamatust „Gulliveri reisid". See on Miyazaki kolmas täispikk animatsioon, mis on nii tema kui ka Studio Ghibli teinud tuntuks kogu maailmas, eriti Jaapanis ja Ameerikas.

Film võitis 1986. aastal Animage Anime Grand Prix’ esimese koha auhinna ning on Netorabo 2020. aasta küsitluse järgi Hayao Miyazaki fännide kõige lemmikum teos.

Sisututvustus
-------------

Film algab taevapiraatide rünnakuga õhulaevale, mille peal on filmi üks peategelane Sheeta. Et põgeneda piraatide juurest, üritab Sheeta ennast peita õhulaevast välja, aga ta libastub ning langeb maa poole. Õnneks on tal kaelas võlukaelakee, mis hakkab helendama ning aeglustab ta langemist. Teda näeb maandumas Pazu, orb, kes tuli äsja kaevandusest töölt. Ta püüab langeva tüdruku kinni ning pakub enda pool peavarju.

Sellele järgnevad noorte seiklused. Kõigepealt põgenevad nad piraatide ja sõjaväe eest, saades peaaegu surma, kuid Sheeta võlukaelakee aktiveerub taas ning päästab paari surmast. Sheeta ja Pazu põgenevad koopast, kuhu nad maandusid kuid väljudes püüavad Muska ja sõjavägi nad kinni.

Pazul õnnestub sõjaväe küüsist pääseda ning ta naaseb koju, kus teda ootavad Dola ja tema piraadid. Pärast jutuajamisi otsustavad nad koos Sheeta päästa. Neil õnnestub see ning pärast pikki jutuajamisi veenavad noored piraate endid Laputa juurde viima.

Teel Laputasse leiab sõjavägi piraadid üles ning nende vahel toimub tulevahetus. Noored pannakse eraldi laeva, millega nad kahekesi seilama hakkavad. Pärast ohtliku tormi leiavad Sheetal ja Pazu Laputa. Nad randuvad seal ning uurivad oma ümbruskonda.

Mõlema meelehärmiks leiavad sõjavägi ja Muska noored ning vangistavad nad taas. Pazu visatakse ruttu üle parda, aga Dola ja piraadid jõuavad järele ning päästavad poisi kindlast surmast. Muska ja Sheeta reisivad kindluse südamesse kus on hiigla suur kivi, mis on samast materjalist mis Sheeta kaelakee. See kivi ongi see, mis saart õhus hoiab. Muska tahab Laputat kasutada hävinguks, aga Sheeta seda ei soovi. Pazul õnnestub Muska ja Sheeta leida ja koos Pazu ja Sheeta hävitavad kivi. Hävitades hakkab aga saar lagunema. Noored põgenevad koos piraatidega saarelt, jättes sõjaväe saatuse hoolde. Laputa hõljub seejärel kõrgemal kui kunagi varem, eemal inimestest.

Tegelased
---------

### Pazu (*パズー* , Pazū)

Energiline ja seiklushimuline noor poiss Pazu (jaapani hääl Mayumi Tanaka) on filmi üks kahest peategelasest. Ta elab omaette majas, mille vanemad on talle jätnud, ning töötab kohalikus kaevanduses. Tema elu unistus on lõpetada oma isa lennumasina ehitus ning reisida ise Laputa kindlusesse, et tõestada kõigile oma isa süütust.

Pazul on pruunid juuksed ja silmad. Ta kannab valget särki ja oranži vesti, kollast nokkmütsi ja siniseid teksapükse. Kui ta piraatidega liitub, hakkab ta ka lenduri prille kandma.

### Sheeta (*シータ* , Shīta*)*

Filmi teine peategelane Sheeta (jaapani hääl Keiko Yokozawa) on pigem tagasihoidlik ja kohati isegi häbelik. Ta on hea vastand Pazule ja tema energilisusele. Sheeta alati soovib kõigile head ning üritab teisi oma tegevustesse kaasata võimalikult vähe. Kuigi ta on pigem tagasihoidlik, ei tähenda see, et ta ei oska olla viisakas, hoolas ja tark.

Sheeta kannab filmi alguses sinist kleiti, filmi lõpu poole kollast särki ja pruuni pükse. Tal on tumepruunid punutud patsid ja punane peavõru. Tal on hallikad sügavad silmad. Lisaks on tal on pea terve film ka oma võlukaelakee kaelas.

### Muska (*ムスカ ,* Musuka)

Muska (jaapani hääl Minori Terada) on filmis peamine vaenlane. Tema plaan on saada Laputa oma kätesse ja kasutada seda sõjalistel eesmärkidel. Iseloomult on ta külm, õel ja salapärane. Tema soovid on isekad ning terve filmi vältel mõtleb ta kuidas omaenda võimu suurendada.

Välimuselt on tal helepruunid juuksed ja pähklipruunid silmad. Ta kannab prille, pruuni ülikonda ja musti kingi. Samuti kannab ta kaasas revolvrit kuhu iganes ta läheb.

### Dola (*マ=ドーラ ,* Ma Dōra)

Dola (jaapani hääl Kotoe Hatsui) on taevapiraatide juht. Ta tunneb Laputa vastu huvi selle varanduse tõttu. Isiksuselt on ta isekas, ahne ja kamandav, aga kui ta kohtub Pazu ja Sheetaga siis näidatakse teda rohkem emalikus rollis, ta on hoolitsev ja muretseb noorte pärast.

Välimuselt on Dola suur, aga lühike. Ta juuksed on roosad ja pandud kahte pikka patsi. Tal on tumedad silmad ja suur nina. Ta kannab tumesinist särki ja pükse, suuri kuldseid kõrvarõngaid ja rohelist prossi.

Sündmuskoht ja -aeg
-------------------

Kogu tegevus toimub Maaga sarnases kohas, kus kasutatakse mõningaid tehnoloogiaid, mida Maa elanikud ei tunne. Täpset aega ei ole filmis kunagi mainitud, aga kuna Pazu isa pildile on märgitud 1868. aasta juuli, siis võib öelda, et tegevus toimub 19. sajandi lõpupoole.

Kindlat kohta, kus tegevus aset leiab, ei ole filmis mainitud. Võib eeldada, et lugu toimub kuskil Euroopas, sest Pazu elab riigis, kus on kuningas riigi eesotsas.

Ajalugu
-------

Laputa või Laputarichese kuningriigi ehitas tehnoloogiliselt väga arenenud rahvas, kes ei soovinud sõdadest ega lahingutest osa võtta ja tahtsid eemalduda maa peal toimuvatest konfliktidest. Nad kasutasid võlukive, et oma maa-alad õhku tõsta ja elada isolatsioonis. Mõnda aega nad elasidki väga külluslikult, kuid nii kõrgel ei suutnud taimestik ja rahvas elujõuliselt elada ning ajapikku kadusid nad oma saarelt. Maa ja rahvas kannatasid hapnikupuuduse ja salapärase haiguse käes. Haigus on samuti põhjus, miks inimesed haihtusid lendavast kindlusest.

Legendide kohaselt õnnestus Laputa kuninglikul perel põgeneda ning elada normaalset elu teiste rahvaste seas. Nende suguvõsa olevat tänapäevani säilinud. Lisaks nendele õnnestus nende osal teenijarobotitel pääseda ning ellu jääda, kuid need robotid ei tööta ilma võlukivi läheduseta. Laputa maa-ala on väiksemaks jäänud ning nüüd hõljub taevas vaid kindlus.

Viited
------

1. ↑  Filmiveeb. 2019. Taevane kindlus. Saadaval:  külastatud 16.03.2022
2. 1 2 3 4 5 6 7 8 9 10 11 12 13 14 15 16 17 18 19  Ghibli Wiki. 2022. Castle in the Sky. Saadaval:  külastatud 16.03.2022
3. ↑  Bauer, Patricia. 2020. Studio Ghibli. Saadaval:  külastatud 16.03.2022
4. ↑  The Big Cartoon Database. 2022. Tenkû No Shiro Rapyuta (Castle in the Sky, The Sky's Castle: Laputa) (1986) Feature Length Theatrical Animated Film. Saadaval:  külastatud 16.03.2022
5. ↑  "【結果発表】 一番好きな「宮崎駿監督作品」、圧倒的1位に輝いたのは？（1/3） | アニメ ねとらぼ調査隊". *ねとらぼ調査隊* (jaapani). 2. juuli 2020. Vaadatud 22. jaanuaril 2024.